OpenLLM-France/wikimedia huggingface dataset:
# Jordi Maniaces

Jordi Maniaces (en llatí Georgius Maniaces, en grec medieval Γεώργιος Μανιάκης) va ser un patrici romà d'Orient, fill de Gudeli Maniaces, que havia estat governador del tema i ciutat de Teluc (Τελούχ) a la zona de les muntanyes del Taure, durant el regnat de l'emperador Romà III Argir, cap a l'any el 1030.
Després de la derrota de l'emperador davant els sarraïns prop d'Antioquia, Maniaces va derrotar els vencedors prop de Teluch mitjançant un estratagema. Mercès a aquest triomf va obtenir el govern de la província de la Baixa Mèdia i després va ser nomenat protoespatari i governador de les ciutats de l'Eufrates.
L'any 1032 va conquerir la ciutat d'Edessa, en part per un suborn al governador local, i allí va trobar una suposada carta de Crist al rei Abgar V d'Edessa (les Cartes de Jesús a Abgar), que va enviar a l'emperador. Després va ser governador de l'Alta Mèdia i de Baspracània.
Durant el regnat de Miquel IV el Paflagoni, l'any 1035, va ser enviat amb un exèrcit al sud d'Itàlia, que encara era en part romana d'Orient, per fer la guerra als musulmans. La flota la dirigia Esteve, marit de la germana de l'emperador. Un dels èxits de Jordi va ser la conquesta de part de Sicília l'any 1038, tot i que els musulmans de l'illa van rebre l'ajut de cinquanta mil auxiliars que van venir de Tunísia.
L'any 1040 va obtenir la victòria sobre els musulmans tunisians que intentaven recuperar Sicília i es diu que en va matar cinquanta mil en una sola batalla, però el comandant de la flota, Esteve, per negligència, va permetre que el cap de l'exèrcit enemic pogués escapar. Això va provocar un enfrontament entre Esteve i Jordi, i el primer, dolgut per un cop i pels retrets que va rebre, el va acusar de preparar una revolta davant de Joan, germà i ministre de l'emperador.
Jordi va ser desposseït del comandament i enviat a Constantinoble com a presoner, però Miquel V el Calafat el va alliberar quan va pujar al tron l'any 1041. Els desastres dels romans d'Orient a Itàlia després que Jordi perdés el comandament, van aconsellar a Zoè Porfirogènita, que va substituir Miquel V, a cridar-lo altre cop per dirigir les forces romanes d'Orient a Itàlia (1042).
Va recuperar la província que havia caigut en mans dels seus antics mercenaris francs. Però mentre Romà Escler, que tenia una germana que era concubina de l'emperador Constantí IX Monòmac (el marit de Zoe), va procurar desposseir Jordi del títol de magister i va fer saquejar les seves terres a Anatòlia.
Davant d'això Jordi es va revoltar i les tropes el van seguir; Constantinoble va enviar Pardos com a nou comandant però Jordi el va fer matar, i es va proclamar emperador, marxant cap a Bulgària per reafirmar el seu títol. Va rebutjar les ofertes de l'emperador Constantí i va derrotar les seves tropes, però quan ja podia avançar sense obstacle cap a Constantinoble, va caure ferit de mort per una mà desconeguda, a finals de l'any 1042 o a inicis del 1043. En parlen Joan Zonaràs, Jordi Cedrè i Joan Escilitzes.

## Referències

* ↑ Smith, William (ed.). «Georgius Maniaces». A Dictionary of Greek and Roman biography and mythology. [Consulta: 25 desembre 2022].
# Jívaro (desambiguació)

«Jívaro» té aquests significats:
Jívaro o Jíbaro, també pronunciat Hívaro o Híbaro, es pot referir:
* Jíbaro (Puerto Rico), camperols de muntanya a Puerto Rico
* Música jíbaro, estil musical de Puerto Rico
* Jívaros, pobles indígenes del nord del Perú i est de l'Equador
* Jívaro o Shuar, un dels pobles jívaro
* Llengües jívaro, una família lingüística del nord del Perú i de l'est de l'Equador
* Jivaro, pel·lícula estatunidenca del 1954 en 3-D
* Jíbaro, pel·lícula cubana del 1985
* Lake Jivaro, un embassament al comtat de Shawnee, Kansas, Estats Units
# Jírnovsk

Jírnovsk - Жирновск (rus) és una ciutat de l'óblast de Volgograd, a Rússia. Es troba a la vora del Medveditsa, a 254 km al nord de Volgograd.

## Història

Fins al 1954 Jírnovsk era un poble, anomenat Jírnoie. Rebé l'estatus de possiólok (poble) el 1954 i el de ciutat el 1958.

## Enllaços externs i referències

* (rus) Informació de Jírnovsk
* (rus) Mapes topogràfics
# Kebdana

Kebdana és una petita regió a la punta est de la ciutat de Nador, que s'allarga sobre 40 km fins a la frontera algeriana, a la regió del Rif, al nord-est del Marroc (un 80% a la Província de Nador i un 20% a la Província de Berkane.
Aquesta petita regió és el territori de la tribu amaziga rifenya Ikebdanan o Kebdana, el territori de la qual separa la ciutat de Nador de la frontera algeriana. Amb una terra molt bona per a l'agricultura, està composta de petites muntanyes i de planures, i és productora de taronges i de raïms.
Les principals ciutats de la regió són: Kariat-Arekmane, Al Barkaniyane, Ras el ma, Saidia, Ayt Mhand.
# Jordi de Bolós Capdevila

Jordi de Bolós Capdevila (Barcelona, 21 d'octubre de 1929 - Barcelona, 15 de juliol de 2022) fou un farmacèutic, químic i catedràtic d'universitat català.
Fill petit d'Antoni de Bolòs i Vayreda i germà d'Oriol de Bolòs i Capdevila, Maria del Tura de Bolòs i Capdevila i Xavier de Bolòs Capdevila, va estudiar la llicenciatura de farmàcia a la Universitat de Barcelona continuant amb la llarga nissaga familiar de més de catorze generacions de farmacèutics i també va llicenciar-se en ciències químiques, especialitzat en química física, a la mateixa universitat.
La seva trajectòria farmacèutica va començar quan el seu pare Antoni de Bolòs i Vayreda, botànic que va vendre la seva farmàcia d'Olot i va adquirir l'antiga Farmàcia Novellas, canviant-li en nom a Farmàcia Bolós, el 1927, comprant-li a Antoni Novellas i Roig i posteriorment cedint-li al seu fill. Aquest va restar fins que va acabar el seu últim any com a farmacèutic l'any 2017, amb 87 anys. Ara, la farmàcia es troba en mans del seu fill, Jordi de Bolós Giralt, que constitueix la 17a generació d'una nissaga de farmacèutics que han mantingut la vocació familiar al llarg dels anys i que d'igual forma continuen la Núria de Bolós i la Marta de Bolós.
Bolós Capdevila també va ser catedràtic de la Universitat de Barcelona a l'Àrea de coneixement de Química i Física del 1988 al 2000. Fou elegit acadèmic corresponent de la Reial Acadèmia de Farmàcia de Catalunya el 14 de desembre de 1998, prenent possessió el 10 d’abril de 2000, i posteriorment fou elegit acadèmic numerari el 17 de desembre de 2003, prenent possessió el 19 d’abril de 2004. El 31 de desembre de 2004 passà a acadèmic numerari emèrit.

## Referències

* 1 2 «De Bolós Capdevila, Jordi». Reial Acadèmia de Farmàcia de Catalunya. [Consulta: 11 novembre 2022].
* ↑ «Jordi Bolós Capdevila, farmacèutic». La Vanguardia, 16-07-2022 [Consulta: 11 novembre 2022].
* 1 2 «Bolós, gairebé 110 anys dispensant medicaments». Diari ARA, 17-10-2011 [Consulta: 11 novembre 2022].
* ↑ «Una botiga amb una decoració que guareix tots els mals». Eixample Barcelona. Suplement del Districte dels Barris. Pàg. 6. Ajuntament de Barcelona, 01-01-2005. [Consulta: 11 novembre 2022].
# KV30

KV30, acrònim de l'anglès King's Valley, és una tomba egípcia de l'anomenada Vall dels Reis, situada a la riba oest del riu Nil, a l'altura de la moderna ciutat de Luxor. No se sap qui va ser el destinatari d'aquest sepulcre, ja que no s'han trobat restes de cap nom, ni decoració que en desvetlli la seva identitat. Així i tot, sembla clar que la construcció d'aquest enterrament data de la dinastia XVIII.

## Situació

KV30 es troba a la part sud de la Vall, a quaranta metres de l'entrada de KV32. Una mica més a prop hi ha les entrades de les petites KV31 i KV40, mentre que la tomba real més propera resulta ser KV47, encara que la seva entrada està situada més de 90° en sentit antihorari.
Encara que estan molt separades entre si, aquest sepulcre guarda moltes semblances amb KV27, tant en la seva estranya planta amb nombroses habitacions al voltant d'una única càmera, com en la seva datació, entorn dels regnats de Tuthmosis IV o Amenhotep III. Tots dos enterraments semblen ser miniatures d'altres tombes col·lectives de més envergadura, com KV12 o el seu màxim exponent, l'enorme KV5.
No obstant això, KV30 difereix de KV27 en la seva planta irregular i en la seva aparença descurada. El lloc està només parcialment excavat, les parets no estan en absolut perfilades i les estades són tot menys rectangulars, tot el contrari de l'altra tomba. Així i tot, KV30 presenta la novetat d'afegir, entre la petita entrada i l'habitació central un corredor lleugerament torçat respecte a un suposat eix recte. Annexes a la càmera trobem a més quatre habitacions: dos a l'esquerra, una de front i una altra a la dreta, aquesta amb una columna, segons entrem en el lloc. Totes elles, igual que la resta de la tomba, no tenen decoració, i la seva estructura ha resultat molt danyada amb el pas del temps.

## Enllaços externs

* Theban Mapping Project: KV30 Arxivat 2008-05-11 a Wayback Machine.: Inclou descripcions, imatges i plànols de la tomba.
# Kepler-90d

Kepler-90d és un exoplaneta que orbita a l'estrella Kepler-90 en la constel·lació del Dragó. El planeta és un Neptú ardent. Kepler-90d, juntament amb Kepler-90e i Kepler-90f tenen sincronitzacions orbitals 2:3:4.

## Referències

* ↑ Afirmat a: Enciclopèdia Extrasolar Planets. Llengua del terme, de l'obra o del nom: anglès.
* 1 2 3 Davide Gandolfi «The planetary system to KIC 11442793: a compact analogue to the solar system» (en anglès). Astrophysical Journal, 1, 31-12-2013, pàg. 18. DOI: 10.1088/0004-637X/781/1/18.
* 1 2 3 4 Afirmat a: The Kepler Giant Planet Search. I: A Decade of Kepler Planet-host Radial Velocities from W. M. Keck Observatory. Indicat a la font segons: NASA Exoplanet Archive. Data de publicació: 2024. DOI: 10.3847/1538-4365/AD0CAB.
* ↑ «A statistical reconstruction of the planet population around Kepler solar-type stars» (en anglès). Letters of the Astrophysical Journal, 2, 2015, pàg. 180. DOI: 10.1088/0004-637X/799/2/180.
* 1 2 3 4 5 Afirmat a: Gaia Data Release 2. Llengua del terme, de l'obra o del nom: anglès. Data de publicació: 25 abril 2018.
* ↑ «Planet Kepler-90 d» (en anglès). Extrasolar Planets Encyclopaedia. Observatori Meudon. [Consulta: 19 desembre 2020].
* ↑ «The planetary system Kepler-90 hosts at least 8 planets.» (en anglès). Open Exoplanet Catalogue. [Consulta: 19 desembre 2020].
# Krasnoslobodsk (Mordòvia)

* Per a altres significats, vegeu «Krasnoslobodsk (Volgograd)».
Krasnoslobodsk (mokxa: Ош, Oš; rus: Краснослобо́дск) és una ciutat de la República de Mordòvia, a Rússia. Es troba a la riba esquerra del riu Mokxa, un afluent de l'Okà, a 94 km a l'oest de Saranks.

## Història

La vila és coneguda el 1571 com Kràsnaia Slobodà, un element del sistema de defensa de l'estat de Moscou contra els tàtars i els nogais. A mitjan segle xvii va perdre la funció de defensa militar però l'slobodà continuà creixent. Va obtenir l'estatus de ciutat el 1706 i el nom de Krasnoslobodsk el 1780. Al segle xviii s'hi establiren diverses indústries.

## Referències

* 1 2 «Краснослободск (Республика Мордовия) (Krasnoslobodsk (República de Mordòvia))» (en rus). Народная энциклопедия "Мой город" (Enciclopèdia popular "La meva ciutat".). [Consulta: 15 febrer 2022].
# Jovan Aćimović

Jovan "Kule" Aćimović (en serbi: Јован Аћимовић Kулe; 21 de juny de 1948) és un exfutbolista serbi de la dècada de 1970.
Fou 55 cops internacional amb la selecció iugoslava amb la que participà en el Mundial de 1974.
Pel que fa a clubs, defensà els colors d'Estrella Roja de Belgrad i 1. FC Saarbrücken.

## Referències

* ↑ «Acimovic, Jovan» (en alemany). kicker.de. [Consulta: 22 febrer 2012].
* ↑ Jovan Aćimović Fitxa i estadístiques a la FIFA
* ↑ Career story at Reprezentacija.rs (serbi)
* ↑ Jovan Aćimović Fitxa a Fussballdaten
# Keldeo

Keldeo (ケルディオ, Kerudio) és una de les espècies de Pokémon que apareixen a la franquícia Pokémon, una sèrie de videojocs, anime, mangues, llibres, cartes col·leccionables i altres mitjans que va ser inventada per Satoshi Tajiri i ha generat milers de milions de dòlars en beneficis per a Nintendo i Game Freak. És de tipus aigua i tipus lluita. Es tracta d'un dels protagonistes de la pel·lícula Pokémon the Movie: Kyurem vs. the Sword of Justice. En els videojocs, és un dels Pokémon que tenen múltiples formes.

## Referències

* ↑ «Pokémon Franchise Approaches 150 Million Games Sold» (en anglès). PR Newswire. Nintendo, 04-10-2005.
* ↑ Sahdev, I. «New Legendary Pokémon, Keldeo, Officially Revealed» (en anglès). Siliconera, 15-02-2012. [Consulta: 24 febrer 2020].
* ↑ Little, R. «Keldeo Gets New Form in 'Pokemon Black 2' and 'White 2'» (en anglès). Game Rant, 15-06-2012. [Consulta: 24 febrer 2020].

## Enllaços externs

* Keldeo a Bulbapedia (anglès)
Espècies de Pokémon :
# Judith Alberich i Cano

Judith Alberich i Cano (Barcelona, 20 de juliol de 1977) és una política catalana, alcaldessa de Cunit i senadora per Tarragona en la IX Legislatura.
S'afilià a la Joventut Socialista de Catalunya el 1993 i al PSC-PSOE el 1994. Estudià Ciències Polítiques i de l'Administració i de Gestió i Administració Pública. Regidora de l'ajuntament de Cunit des de l'any 2003, fou alcaldessa entre l'agost 2007 i el juny 2011 per inhabilitació de la seva predecessora. A les eleccions municipals espanyoles de 2011 es va presentar, per primer cop, com a cap de llista del PSC. També ha estat membre de la Comissió d'Igualtat de la Federació de Municipis de Catalunya (2003-2007), de la Comissió d'Urbanisme de Tarragona (des de 2007), del Consell d'Alcaldes i Alcaldesses de la Comarca del Baix Penedès (des de 2007). A les eleccions generals espanyoles de 2008 fou escollida senadora per la província de Tarragona per l'Entesa Catalana de Progrés.

## Enllaços externs

* Judith Alberich al web del Senat d'Espanya (castellà)
# Konstantínovka (Penza)

* Per a altres significats, vegeu «Konstantínovka».
Konstantínovka (Константиновка en rus) - és un poble de l'óblast de Penza, a Rússia, el 2004 tenia 125 habitants.

## Referències

* ↑ «Полубояров М. С. Населённые пункты Сердобского района». Arxivat de l'original el 2011-11-17. [Consulta: 5 gener 2020].
# Konstantínovka (Saràtov)

* Per a altres significats, vegeu «Konstantínovka».
Konstantínovka (en rus: Константиновка) és un poble de l'óblast de Saràtov, a Rússia, segons el cens del 2018 tenia 349 habitants. Pertany al districte municipal de Saràtov.

## Referències

* ↑ «О преобразовании Соколовского, Михайловского, Краснооктябрьского, Вольновского, Дубковского, Расковского, Усть-Курдюмского, Александровского муниципальных образований Саратовского муниципального района Саратовской области, муниципального образования "Город Саратов" и внесении изменений в некоторые законодательные акты Саратовской области от 25 ноября 2021 - docs.cntd.ru». Arxivat de l'original el 2021-12-27.
* ↑ «Карта села Александровки в Саратовской области с улицами и номерами домов». mapdata.ru. Arxivat de l'original el 2020-10-17. [Consulta: 30 març 2020].
# Kurt Thomas

Kurt Vincent Thomas (nascut el 4 d'octubre de 1972 a Dallas, Texas) és un jugador estatunidenc professional de bàsquet que juga als New York Knicks de l'NBA. La seva posició és la d'aler pivot.

## Referències

* ↑ «Kurt Thomas». NBA.com. Arxivat de l'original el April 10, 2010. [Consulta: May 1, 2010].
* ↑ «Miami Acquires Mashburn From Dallas to Bolster Its Firepower». , February 15, 1997.
* ↑ «Kurt Thomas Career High 33 Points». Statmuse.
* ↑ «New York Knicks waive Kurt Thomas». Arxivat de l'original el April 7, 2014. [Consulta: April 12, 2013].

## Enllaços externs

* Fitxa de Thomas a NBA.com
* Estadístiques a basketball-reference.com
# Kurt Tucholsky

Kurt Tucholsky (9 de gener de 1890 - 21 de desembre de 1935) fou un periodista, satíric i escriptor alemany. També va escriure sota els pseudònims de Kaspar Hauser, Peter Panter, Theobald Tiger i Ignaz Wrobel. Nascut a Berlín-Moabit, el 1924 migrà a París i el 1930 a Suècia.
Tucholsky fou un dels periodistes més importants de la República de Weimar. Com a periodista compromès políticament i coeditor del setmanari Die Weltbühne intentà de fer una crítica social en la tradició de Heinrich Heine. Al mateix temps era satirista, autor de revistes de sàtira política, escriptor de cançons, autor de cabaret i poeta. Ell mateix es veia com a demòcrata d'esquerres i pacifista, i advertí contra les tendències antidemocràtiques - sobretot en política, forces armades i administració de justícia- i l'amenaça del Nazisme. Els seus temors foren confirmats quan els Nazis arribaren al poder el 1933: els seus llibres foren cremats i va perdre la ciutadania.

## Obres (incomplet)

* Rheinsberg. Ein Bilderbuch für Verliebte, 1912.
* Der Zeitsparer. Grotesken, 1914.
* Der Preussenhimmel, 1920
* Presse und Realität, 1921
* Vor acht Jahren, 1922
* Die Redensart, 1923
* Deutschland, Deutschland über alles, 1929.
* Das Lächeln der Mona Lisa, 1929.
* Schloss Gripsholm. Eine Sommergeschichte, 1931.
* Ein Pyrenäenbuch, pòstuma, 1935; versió en català: Un llibre dels Pirineus (Catarroja: Editorial Afers, 2017)

## Vegeu també

* Frank Wedekind

## Referències

* ↑ Struve, Ulrich. «Kurt Tucholsky (1890–1935)». A: Der Findling Kaspar Hauser in der Literatur. Stuttgart: J.B. Metzler; Springer-Verlag Berlin Heidelberg, 1992, p. 169. ISBN 978-3-476-03383-3.
# Filip el Macedoni

Filip el Macedoni (en llatí Philippus Macedo) va ser un poeta epigramàtic grec que té un epigrama a l'antologia grega.
Fabricius el considera diferent personatge de Filip de Tessalònica i pensa que hauria viscut al segle i. Jacobs en canvi pensa que es tracta de la mateixa persona. Les opinions en general estan repartides entre les dues possibilitats.

## Referències

* ↑ Smith, William (ed.). A Dictionary of Greek and Roman Biography and Mythology (en anglès). Boston: Little, Brown and Co., 1867, p. Vol. III pàg. 289 PHILIPPUS MACEDO [Consulta: 22 desembre 2009].
# Erebus Montes

Erebus Montes és un grup de muntanyes al quadrangle Diacria de Mart, localitzat a 35.66° Nord i 185.02° Oest. Té 811 km de diàmetre i va rebre el nom d’un tret albedo al 26° Nord, 182° Oest.

## Referències

* ↑ "Erebus Montes". Gazetteer of Planetary Nomenclature. USGS Astrogeology Research Program. (anglès)
# Xiang Lang

Xiang Lang :
| Xinès tradicional: | Xinès tradicional: | 向朗 |
| Xinès simplificat: | Xinès simplificat: | 向朗 |
    En aquest nom xinès, el cognom és Xiang.
Xiang Lang (mort el 247 EC), nom estilitzat Juda (巨達), va ser un vassall de Liu Bei de Shu Han i l'oncle de Xiang Chong. En un principi va donar suport a Liu Biao, però s'uní a Liu Bei després de la mort d'aquell. Durant la batalla de Chengdu, quan Zhuge Liang va partir a reforçar a Liu Bei, Xiang Lang es quedà en posicions endarrerides amb Guan Yu per protegir Jing. Històricament fou aprenent de Sima Hui, i amic de Xu Shu i Pang Tong.

## Biografia

Xiang era un nadiu de Yicheng a Xiangyang, on va passar els seus anys de joventut. Més tard seria fet Cacic de Linju per Liu Biao. Quan Liu Biao va faltar, ell va anar a servir a Liu Bei. Després que Liu Bei conquerí les terres al sud del Iang-Tsé, ell designà a Xiang d'estar a càrrec dels assumptes militars i civils dels quatre comtats de Zigui, Yidao, Mushan, i Yiling. Una vegada que les terres de Shu van ser capturades, Xiang Lang va esdevenir Gran Administrador del Ba Oest (Baxi), abans de ser traslladat a Zangke i d'allí a Fangling. Ell va esdevenir el Coronel de la Infanteria quan Liu Shan va ascendir al tron, i va substituir a Wang Lian com el Secretari Cap designat per l'Oficina del Primer Ministre. Durant l'expedició del sud del primer ministre Zhuge Liang, Xiang es va quedar enrere per ocupar-se dels assumptes de la rereguarda, i al 5è any del Jianxing (227 EC), ell va seguir Zhuge Liang a Hanzhong.

## Vegeu també

* Llista de persones dels Tres Regnes

## Referències

* ↑ Les anotacions de Pei Songzhi en el Registres dels Tres Regnes afirmen sobre Xiangyang Ji que allí Xiang durant la seva joventut estudiaria sota la direcció de Sima Decao (Sima Hui). Estant a Xiangyang va ser amic proper de Xu Yuanzhi (Xu Shu), Han Degao, i Pang Shiyuan (Pang Tong). Chen Shou. Pei Songzhi (ed.). 三國志 [Registres dels Tres Regnes]. Taibei: Dingwen Printing, 1977.
* Chen, Shou. Registres dels Tres Regnes, Biografia de Xiang Lang
* Luo, Guanzhong. Romanç dels Tres Regnes, Capítol 63.

## Enllaços externs

* Fitxa curta sobre Xiang Lang a kongming.net (anglès)
* Biografia Sanguozhi de Xiang Lang a kongming.net (anglès)
# Joan Ayats i Presas

Joan Ayats i Presas (Tordera, 18 de setembre de 1964) és un antic jugador d'hoquei sobre patins català de les dècades de 1980 i 1990.

## Trajectòria

Debutà a Divisió d'Honor amb el CP Tordera l'any 1980. Després jugà vuit temporades al FC Barcelona, quatre a l'Igualada HC, retirant-se al Tordera el 1999. En el seu palmarès destaquen 25 grans títols.
Jugà amb la selecció espanyola entre 1983 i 1993, amb 131 partits disputats, guanyant un europeu i un mundial. Va ser el capità de la selecció olímpica de 1992.

## Palmarès
### FC Barcelona

* Copa d'Europa:
** 1983-84, 1984-85
* Recopa d'Europa:
** 1986-87
* Supercopa d'Europa:
** 1983-84, 1984-85
* Lliga espanyola:
** 1983-84, 1984-85
* Copa espanyola:
** 1985, 1986, 1987

### Igualada HC

* Copa d'Europa:
** 1992-93, 1993-94, 1994-95
* Supercopa d'Europa:
** 1993-94, 1994-95
* Lliga espanyola:
** 1991-92, 1993-94, 1994-95
* Copa espanyola:
** 1992, 1993
* Lliga catalana:
** 1991-92, 1992-93, 1993-94

### Espanya

* Campionat del Món:
** 1989
* Campionat d'Europa:
** 1983

## Referències

* ↑ «El cumpleaños». Mundo Deportivo, 18-09-1992. [Consulta: 1r octubre 2015].
* 1 2 3 4 5 «Ayats despide una carrera llena de éxitos y títulos». Mundo Deportivo, 30-08-1999. [Consulta: 1r octubre 2015].
* ↑ «Perfil a rinkhockey.net». rinkhockey.net. [Consulta: 1r octubre 2015].
# Joan Ayats Plantalech

Joan Ayats Plantalech (Sant Salvador de Bianya, la Garrotxa, 4 de juny de 1875 - Barcelona, 28 de juliol de 1936), va ser un frare de l'Orde dels Frares Menors Caputxins conegut com a fra Eloi de Bianya. Morí màrtir després d'explicar que era frare i és considerat beat per l'Església catòlica.
Paleta al seu poble, es va fer frare el 22 de juny del 1900. Porter del convent dels Caputxins de Sarrià, un cop havien marxat tots els religiosos del convent, va intentar fugir amb el seu nebot i un altre frare. Morí assassinat després de confessar que era religiós a l'Estació del Nord de Barcelona, juntament amb fra Cebrià de Terrassa, almoiner, i els estudiants fra Miquel de Bianya i fra Jordi de Santa Pau.
És considerat màrtir per l'església catòlica i en una cerimònia presidida pel cardenal Angelo Amato a la Catedral de Barcelona va ser declarat beat el 21 de novembre de 2015 juntament amb altres 25 frares caputxins. Tenia fama de santedat ja en vida.
Les seves restes, amb les de nou dels seus companys màrtirs, són en una urna de l'església dels Caputxins de Sarrià.

## Referències

* ↑ «El 21 de novembre fra Frederic de Berga i 25 companys més seran beatificats a la catedral de Barcelona». Flama.info, 22-07-2015 [Consulta: 19 novembre 2015].
* ↑ «El Papa aprueba la beatificación de 26 nuevos mártires españoles». Infocatolica, 07-06-2015 [Consulta: 19 novembre 2015].
* ↑ «El papa Francesc beatificarà sis garrotxins màrtirs de la Guerra Civil». Nació Digital La Garrotxa, 01-07-2015 [Consulta: 19 novembre 2015].
* ↑ «Beatificació de vint-i-sis frares màrtirs de l'Orde dels Caputxins». Església de Barcelona, 2015 [Consulta: 19 novembre 2015].
* ↑ «"La beatificació no és un judici. És un agraïment pel testimoni dels màrtirs caputxins"». Catalunya Religió, 13-11-2015 [Consulta: 19 novembre 2015].

## Enllaços externs

* Fra Eloi de Bianya a Caputxins.cat
* Especial a Catalunya Cristiana